SET ปิดลบ 5 จุด กังวล “เฟด” ขึ้นดบ. กดดัน “ฟันโฟลว์” ไหลออก
SET ปิดลบ 5 จุด กังวล “เฟด” ขึ้นดบ. ลดการดำ QE กดดัน “ฟันโฟลว์” ไหลออก
18 มิ.ย. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยวันนี้ปรับตัวลง เช่นเดียวกับตลาดในกลุ่ม TIP ที่ปรับตัวกันลงหมด จากความกังวลผลประชุมธนาคารกลางสหรัฐฯ (เฟด) ที่มีการส่งสัญญาณการปรับขึ้นอัตราดอกเบี้ย และยังมีแนวโน้มที่จะปรับลดการทำ QE ด้วย ส่งผลให้เงินดอลลาร์สหรัฐฯแข็งค่าขึ้น และเงินบาทก็อ่อนค่า กดดันให้เงินทุนไหลออก รวมไปถึงราคาสินค้าโภคภัณฑ์ทั้งน้ำมัน, โลหะ, ทองคำ ต่างก็ปรับตัวลงแรง ปัจจัยดังกล่าวกดดันให้มีแรงขายหุ้นในกลุ่มพลังงาน และกลุ่มธนาคาร ออกมาในวันนี้
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ ส่วนตลาดหุ้นในยุโรปที่เทรดบ่ายนี้ก็ติดลบ จากความกังวลเรื่องอังกฤษพบผู้ติดเชื้อโควิดถึง 1 หมื่นคน/วัน หลังจากที่มีข่าวพบเชื้อโควิดสายพันธุ์เดลต้าในอังกฤษ
ส่วนแนวโน้มการลงทุนในสัปดาห์หน้า นายศราวุธ กล่าวว่า ตลาดฯยังมีความเสี่ยงจากเงินทุนไหลออกอยู่ ทำให้ตลาดฯคงจะปรับตัวขึ้นได้ไม่มาก พร้อมให้แนวรับ 1,600 จุด ส่วนแนวต้าน 1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GUNKUL มูลค่าการซื้อขาย 6,193.68 ล้านบาท ปิดที่ 4.88 บาท เพิ่มขึ้น 0.62 บาท
SCGP มูลค่าการซื้อขาย 5,155.56 ล้านบาท ปิดที่ 56.50 บาท ลดลง 1.75 บาท
PTT มูลค่าการซื้อขาย 4,950.32 ล้านบาท ปิดที่ 40.00 บาท ลดลง 1.00 บาท
OR มูลค่าการซื้อขาย 4,101.66 ล้านบาท ปิดที่ 31.25 บาท เพิ่มขึ้น 0.25 บาท
KBANK มูลค่าการซื้อขาย 2,965.73 ล้านบาท ปิดที่ 123.50 บาท ลดลง 1.00 บาท